
Informatīvais ziņojums par
ārkārtas situācijas novēršanu veselības aprūpes pakalpojumu pieejamībā

Atbilstoši Ministru kabineta 2023.gada 5.septembra sēdē nolemtajam Veselības ministrija iesniedz precizētu informatīvo ziņojumu par ārkārtas situācijas novēršanu veselības nozares pakalpojumu pieejamības un nepārtrauktības nodrošināšanai. Jau šobrīd veselības aprūpes pakalpojumu sniedzēji brīdina par iespējamo kritisko situāciju pakalpojumu nepārtrauktības nodrošināšanā, un jautājuma steidzama nerisināšana var novest pie ārkārtas medicīniskās situācijas, kad Latvijas iedzīvotājiem būs pieejama tikai neatliekamā medicīniskā veselības aprūpe līdz 2023.gada beigām.
Laikus pieejama veselības aprūpe ir kritiski svarīga, lai novērstu priekšlaicīgu darbnespēju un priekšlaicīgu mirstību, kā arī sekmētu sociālo iekļaušanu un produktivitāti. Latvijā, tāpat kā daudzās Eiropas valstīs, aizvien lielāku slogu veselības aprūpes sistēmai rada sabiedrības novecošanās. 2022.gadā Latvijā viena piektā daļa iedzīvotāju bija vecāki par 65 gadiem, un EUROSTAT prognozes liecina, ka 2035.gadā Latvijā iedzīvotāju īpatsvars vecuma grupā virs 65 gadiem būs 25,3%. Turklāt jāņem vērā ģeopolitiskā situācija un ar to saistītie riski, attiecīgi veselības aprūpe ir būtisks sabiedrības drošības faktors, un steidzami nepieciešams rast finansējumu, lai veselības aprūpes pakalpojumi iedzīvotājiem Latvijā tiktu nodrošināti atbilstošā apjomā.
Latvijas demogrāfiskajai struktūrai kopumā ir raksturīga sabiedrības novecošanās, dzīvildzes palielināšanās un pacientu skaita pieaugums ar vienu vai vairākām hroniskām slimībām. Tieši hroniskas slimības ir galvenais iedzīvotāju nāves un invaliditātes cēlonis un to izplatība ik gadu pieaug, veidojot 92% nāves gadījumu Latvijā. Līdz ar sabiedrības novecošanos pieaug vajadzība pēc veselības aprūpes pakalpojumiem, taču samazinās iespēja segt izdevumus par aprūpi no mājsaimniecības budžeta. Šo iemeslu dēļ ir veicami papildu ieguldījumi, lai palielinātu izmaksu efektīvu valsts finansēto veselības aprūpes pakalpojumu apjomu, tādējādi uzlabojot pakalpojumu pieejamību[footnoteRef:1]. [1:  Latvijas Nacionālais attīstības plāns 2021.–2027.gadam” (apstiprināts ar 2020.gada 2.jūlija Saeimas lēmumu)] 

2022. un 2023.gadā ir pieaudzis pacientu skaits, kuri ar Neatliekamās medicīniskās palīdzības dienesta (turpmāk - NMPD) brigādēm tika nogādāti slimnīcā. Turklāt ir mainījusies proporcija – klīniskās universitātes slimnīcās (turpmāk - KUS) pieaug pacientu skaits, kuri paši ierodas uzņemšanas nodaļā (vidēji katru mēnesi 60% pacientu tiek nogādāti ar NMPD un 40% ierodas paši), kas liecina par ambulatoro pakalpojumu nepieejamību. Atbilstoši Nacionālā veselības dienesta datiem vidēji 48,8% pacientu tiek stacionēti (no tiem 63,8% tiek atvesti ar NMPD), bet 51,2% tiek novirzīti ambulatorai ārstēšanai. Intensīvā visu slimnīcu (ne tikai KUS) noslodze liecina par iedzīvotāju veselības stāvokļa pasliktināšanos, kas vērojams arī citās ES dalībvalstīs un prasa steidzamus papildu finanšu resursus savlaicīga ārstniecības procesa nodrošināšanai. Visbiežāk sekundārie NMPD izsaukumi ir pie pacientiem ar hroniskām saslimšanām (73%) un akūtām augšējo elpceļu saslimšanām (26%). Dati liecina, ka pacienti tiek stacionēti daudz smagākā stāvoklī ar jau ieilgušām veselības problēmām, kas visbiežāk ir tieši skaidrojams ar laicīgi nesaņemtiem veselības aprūpes pakalpojumiem Covid -19 pandēmijas laikā. Ņemot vērā to, ka Covid-19 pandēmijas laikā tika noteikti vairāki ilgstoši ierobežojumi ambulatoro pakalpojumu sniegšanai, šobrīd redzams, ka atceļot ierobežojumus, veidojas garas gaidīšanas rindas pakalpojumu saņemšanai, kā rezultātā ir pasliktinājusies sekundāro ambulatoro veselības aprūpes pakalpojumu pieejamība un veidojas ārstniecības iestāžu līgumu apjomu pārsniegums virs plānotā.  
Ekonomiskās sadarbības un attīstības organizācijas (OECD) 2022.gada ekonomikas pārskatā  par Latviju kā galvenās rekomendācijas veselības aprūpes veicināšanai un ilgtspējai tiek minētas:
1. valdības izdevumu palielināšana veselības aprūpei;
2. personīgo maksājumu maksimāli pieļaujamo apmēru samazināšana,  uzlabojot valsts finansēto veselības pakalpojumu pieejamību[footnoteRef:2].  [2:  OECD Economic Surveys Latvia, 2022] 

Valsts apmaksāto veselības aprūpes pakalpojumu pieejamības problēma, galvenokārt, ir saistīta ar ilgstošām (nesagaidāmām) rindām uz valsts garantēto veselības  aprūpi nepietiekama finansējuma dēļ. Šogad rindas uz dažādiem izmeklējumiem svārstās no 3-6 mēnešiem, uz daudziem pakalpojumiem šogad jau vairs netiek veidotas rindas, kas rada risku pacientu dzīvībai un ierobežo iespējas mediķiem savlaicīgi sniegt atbalstu. Šobrīd ir redzams, ka atsevišķos pakalpojumu veidos gaidīšanas rindas garums pārsniedz vairākus mēnešus, lai saņemtu diagnosticējošos izmeklējumus. Piemēram, uz kodolmagnētisko rezonansi gaidīšanas laiks vidēji ir 173 darba dienas, ultrasonogrāfiju 115 un doplerogrāfiju 114 darba dienas. Garākās gaidīšanas rindas uz speciālistu konsultācijām ir gastroentroloģijā (124 darba dienas), endokrinoloģijā (115 darba dienas) un hemotoloģijā (104 darba dienas). Dienas stacionāru pakalpojumu saņemšanai garākās gaidīšanas rindas ir hronisko sāpju pacientu ārstēšanai (171 darba diena), ķirurģiskiem pakalpojumiem oftalmoloģijas dienas stacionārā (170 darba dienas) un otolaringoloģijā pieaugušajiem (70 darba dienas).  Rehabilitācijas pakalpojumu, t.sk. dienas stacionārā, saņemšanai vidējais gaidīšanas laiks ir 98 – 120 darba dienas. Tādējādi situācija tiek vērtējama kā kritiska, jo nepietiekama finansējuma dēļ veselības aprūpes pakalpojumu pieejamība iedzīvotājiem tiks patraukta. Veselības ministrija ik gadu veselības nozares prioritāro pasākumu ietvaros pieprasa finansējumu stacionāro veselības aprūpes pakalpojumu nodrošināšanai – gan esošu pakalpojumu tarifu pārrēķiniem, ņemot vērā to faktisko izmaksu pieaugumu, gan jaunu pakalpojumu apmaksai,  pacientu ēdināšanas izmaksu pieauguma segšanai, medicīnas personāla atalgojuma palielināšanai, kā arī pieskaitāmo izmaksu segšanai (kas ietver arī māsu palīgu atalgojumu, komunālos pakalpojumus, apsaimniekošanas un saimniecības izdevumus, remontu izdevumus u.tml.). Finanšu resursu nepietiekamība rada nopietnas sekas sabiedrības veselības kopējam stāvoklim un veicina lielāku finanšu patēriņu seku novēršanai. 
Katru gadu tiek piešķirts papildu finansējums medicīnas personāla atalgojumam un nelielai daļai jaunu pakalpojumu vai esošo tarifu pārrēķiniem, kas palielina tarifā iekļauto atalgojumu,  kā arī ārstniecības līdzekļus un iekārtu nolietojumu. Tiesības uz savlaicīgu veselības aprūpi Latvijas iedzīvotājiem ir nepieciešams nodrošināt šodien, tādēļ Veselības ministrija ar nozares sadarbības partneriem (Latvijas Slimnīcu biedrību, Latvijas Lielo slimnīcu asociāciju, Latvijas Jauno ārstu asociāciju, Veselības nozares stratēģisko padomi, ārstu profesionālajām asociācijām u.c.) norāda uz šī brīža situācijas akūtumu, kas daļai no ārstniecības iestādēm liek pāriet uz maksas pakalpojumiem, kas lielākajai sabiedrības daļai nav pieejami un sarežģī ārstniecības procesu. Pēc vairāku ārvalstu ekspertu un organizāciju vērtējuma Latvijā ir augsta līmeņa medicīniskais personāls, bet finanšu resursu nepietiekamība kavē kvalitatīva pakalpojuma sniegšanu iedzīvotājiem, kas būtu novēršama no Ministru kabineta sēdē atbalstītajiem finanšu līdzekļiem 41 308 500 euro apmērā  veselības nozares pakalpojumu pieejamības un nepārtrauktību nodrošināšanai. 

1. Laboratorisko izmeklējumu nepārtrauktības nodrošināšana

Katru gadu laboratorijas izmeklējumiem piešķirts noteikts valsts budžeta finansējums, kā arī pastāv nosacījumi tā izlietošanai un izlietošanas kontrolei (noteikts plānotais finansējuma apjoms ārstiem nosūtītājiem un laboratorijām, izveidots valsts apmaksāto manipulāciju saraksts, kas ietver nosacījumus to piemērošanai). Tā kā pēdējos gados laboratoriju sniegto pakalpojumu apjoms ik gadu pieaug proporcionāli vairāk, nekā valsts budžeta finansējums, veidojas tā saucamās pārstrādes, kad ārstu nosūtījumu uz laboratorijām kopējā summa pārsniedz iepriekš plānoto, līdz ar to laboratorijas laikus nesaņem samaksu, kā arī pastāv risks, ka apmaksa netiek saņemta vispār. 
Laboratoriju sniegto pakalpojumu skaita pieaugums saistīts ar  unikālo pacientu, kam nepieciešami laboratoriskie izmeklējumi, skaita pieaugumu, kā arī izmeklējumu skaita uz vienu personu pieaugumu. Iemesli: izmeklējumi, kas saistīti ar Covid-19 un stāvokli pēc Covid-19 izslimošanas, sabiedrības kopējā veselības stāvokļa pasliktināšanās, t.sk., pandēmijas laikā; iedzīvotāju dzīvildzes palielināšanās, hronisku slimību izplatības pieaugums, jaunas ārstēšanas iespējas, jaunas ārstēšanas vadlīnijas, jaunu pakalpojumu un zāļu apmaksa, esošo pakalpojumu pieejamības paplašināšana. Papildus jāņem vērā, ka laboratoriskie izmeklējumi ir sākotnējā diagnostika, kas paveicama īsā laikā un par ievērojami mazāku finansējumu nekā citi diagnostikas veidi. Tādēļ ir svarīgi, lai šie izmeklējumi būtu pieejami iespējami ātrāk, kā arī tuvāk pacienta dzīvesvietai. Laboratoriskos izmeklējumus veic slimību diagnostikai vai ārstēšanas procesa uzraudzībai.  Ar asins un urīna analīžu palīdzību var tikt atklātas slimības, tostarp ļaundabīgas, par kuru esamību citi simptomi vēl neliecina.
Līdz ar to, plānojot pasākumus finansējuma efektīvākai izlietošanai būtiski atcerēties, ka laboratorisko izmeklējumu pieejamība ir gan pacientu, gan ārstu, gan visas valsts interesēs. Savlaicīga laboratoriskā diagnostika ļauj ātrāk uzsākt ārstēšanu, novēršot ilgstošu un smagu slimības gaitu, komplikācijas un nepieciešamību izlietot daudz lielāku finansējumu sekundārajā un terciārajā veselības aprūpes līmenī, kā arī mazinot izdevumus saistībā ar iedzīvotāju darbnespēju un invaliditāti.
Neraugoties uz to, ka sniegto laboratorisko izmeklējumu apjoms pārsniedz laboratoriskajiem izmeklējumiem plānoto finansējumu, laboratorijas līdz šim ir turpinājušas pakalpojumu nodrošināt. Tomēr pašreizējā situācija laboratorisko pakalpojumu sniedzējos raisa neapmierinātību un iebildumus, un ir saņemta vēstule no SIA “Centrālā laboratorija (19.07.2023 Nr.19.07 -1/2023) par valsts apmaksātu pakalpojumu sniegšanas pārtraukšanu no 2023.gada 1.augusta. Nesaņemot atbildi uz minēto vēstuli, kā arī 31.07.2023. vēstuli Nr.31.07 -1/2023, kas adresēta Saeimas Budžeta un finanšu (nodokļu) komisijai un Finanšu ministrijai, SIA “Centrālā laboratorija” atkārtoti vērsusies minētajās iestādēs (24.08.2023. vēstule Nr.24.08-1/2023) informējot, ka no 2023.gada 1.septembra līdz jaunas kvotas piešķiršanai SIA “Centrālā laboratorija” sniegs  laboratorisko izmeklējumu pakalpojumus tikai pacientiem, kuru analīzes tiek apmaksātas ārpus kvotas. Pamatojums – no valsts puses nav nodrošināts risinājums, un SIA “Centrālā laboratorija” ir turpinājusi arī augusta mēnesī sniegt iedzīvotājiem valsts apmaksātos pakalpojumus, nesaņemot par to samaksu no valsts. Ņemot vērā Centrālās laboratorijas plašo filiāļu loku un sniegto pakalpojumu apjomu, citu laboratoriju kapacitāte ir nepietiekama, lai apkalpotu visus līdzšinējos Centrālās laboratorijas klientus. 
 Lai iespējami efektīvi izlietotu esošo finansējumu, vienlaikus nodrošinot nepieciešamos izmeklējumus pacientiem, iespēju ārstiem nosūtīt pacientus uz diagnostikai un ārstēšanai nepieciešamajiem izmeklējumiem, kā arī radītu pārliecību laboratorijām par pakalpojuma apmaksu atbilstoši paveiktajam, jau ir uzsākti un tiek plānoti vairāki pasākumi. Tie ietver arī turpmāku finanšu izlietojuma kontroli, valsts apmaksājamo laboratorisko manipulāciju saraksta, kā arī tarifu pārskatīšanu, turpināt darbu pie iesāktā minimālā izmeklējumu groza, paredzot to ne tikai pirms operācijām, bet pārskatot arī izmeklējumu grozu pirms citām manipulācijām, kā arī speciālistu apmeklējumiem. Tā kā pašreiz ārstiem, laboratorijām un pacientiem nav vienotas pieejas izmeklējumu rezultātiem, pastāv risks, ka pacients tiek nosūtīts uz izmeklējumu atkārtoti, kaut arī tas ne vienmēr ir nepieciešams. Šim nolūkam jau no nākamā gada paredzēts ieviest rezultātu pārvaldības moduli Laboratoriju informācijas sistēmā. Papildus visam iepriekš minētajam tiks vērtēta pakalpojumu sniedzēju atlases kārtības maiņa, veicot valsts apmaksāto laboratorisko pakalpojumu izsoli. Lēmums par izsoles veikšanu tiks pieņemts pēc ieguvumu uz risku izvērtēšanas. 
Tomēr, ņemot vērā pārstrāžu pašreizējo apjomu, sabiedrības veselības tendences, ar pakalpojuma sniegšanu saistīto izmaksu pieaugumu, pastāv bažas, ka, pat pārskatot laboratorisko izmeklējumu tarifus , ieviešot izmeklējumu ierobežojumus un stingru piešķirtās kvotas izlietojuma uzraudzību, bet saglabājot esošo pieeju finansējuma piešķiršanai, nav iespējams apmierināt visas pacientu vajadzības un izvairīties no laboratoriju pārstrādēm. Gan Sabiedrības veselības pamatnostādnēs 2021.-2027. gadam, gan citos politikas plānošanas dokumentos Veselības ministrija pastāvīgi vērsusi uzmanību uz Latvijā veselības aprūpei piešķirto zemo finansējumu, salīdzinot ar citām Eiropas savienības valstīm. 2019.gadā 35,60% no kopējiem izdevumiem par veselības aprūpi veidoja mājsaimniecību tiešie maksājumi (vidēji ES 15,6 %).
Analizējot 2023. gada 1. pusgada faktisko izpildi budžeta apakšprogrammā 33.15.00 “Laboratorisko izmeklējumu nodrošināšana ambulatorajā aprūpē”, tiek secināts, ka 1. pusgadā ir izveidojusies laboratorisko izmeklējumu pārstrāde 8 017 532 euro apmērā, nodrošinot laboratoriskos izmeklējumus papildus 163 157 unikālajiem pacientiem. Veselības ministrija ir sagatavojusi un Ministru kabinetā iesniegusi rīkojuma projektu “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””, lai nodrošinātu laboratorisko izmeklējumu izdevumu segšanu par 2023.gada 1.pusgadā faktiski sniegtajiem pakalpojumiem, kas pārsniedza līgumos ar pakalpojuma sniedzējiem iekļauto apjomu papildus ir nepieciešami 8 017 532 euro (TA-2220). Savukārt 2023. gada jūlija mēnesī ir izveidojusies laboratorisko izmeklējumu pārstrāde 542 365 euro apmērā.
Veicot novērtējumu gada griezumā un prognozējot faktiskās izpildes no augusta līdz gada beigām, indikatīvi papildus ir nepieciešami 3 176 637 euro (aktuālā informācija uz š.g.8.septembri) (skatīt. 1.1 pielikumu). Papildu izmeklējumu varēs saņemt 64 658 pacients (viena pacienta vidējās izmaksas sastāda 49,13 euro). Vēršam uzmanību, ka nodrošinot šī ierobežotā apjoma papildu pakalpojumu pieejamību un stiprinot kontroles mehānismus, ir jārēķinās ar to, ka būs daļa no pacientiem, kas pat ārstnieciski pamatotos gadījumos netiks uz valsts apmaksātājiem nepieciešamajiem laboratoriskiem izmeklējumiem.
Savlaicīgi laboratoriskie izmeklējumi ir būtiska ārstniecības procesa nepārtrauktības nodrošināšanai, lai pacients saņem atbilstošu ārstēšanu. Papildu finansējums ļaus veikt laboratoriskos izmeklējumus 64 658 pacientiem. 

Turpmākie risinājumi:
1) stingra finanšu izlietojuma kontrole, līdz ar to Nacionālais veselības dienests turpmāk pievērsīs pastiprinātu uzmanību koordinētai kontrolei starp nosūtījumu kvotām un veicamo izmeklējumu kvotām. Atbilstoši noslēgtiem līgumiem Nacionālais veselības dienests katru mēnesi līdz 30. datumam ievieto Nacionālais veselības dienesta tīmekļvietnē informāciju par ģimenes ārstiem un sekundārās ambulatorās veselības aprūpes pakalpojumu sniedzējiem laboratorisko pakalpojumu apmaksai paredzētā līdzekļu apjoma izlietojumu un īpatsvaru iepriekšējos mēnešos. Tādējādi Nacionālais veselības dienests prioritāri nodrošina preventīvu iespēju katrai ārstniecības iestādei pašai sekot līdzi sava plānotā laboratorisko izmeklējumu apjoma izlietojumam.
Nacionālais veselības dienests regulāri vērtē laboratorisko izmeklējumu apmaksai paredzētā finansējuma izlietojumu un pēc nepieciešamības, bet ne retāk kā divas reizes gadā informē ģimenes ārstus un speciālistus par līguma izpildi un  nepieciešamību ievērot kvotas un nozīmēt izmeklējumus atbilstoši algoritmiem. Nacionālais veselības dienests iepriekš vērtēja konkrētu ģimenes ārstu līgumā paredzēto kvotu ievērošanu, prasot paskaidrojumu no ģimenes ārstiem, kuri kvotu pārsnieguši. Tā kā šāda analīze prasa ievērojamus resursus, bet nedod finansiālu ieguvumu, ja ģimenes ārsti spēj pamatot nosūtījumu nepieciešamību, šāda prakse tika pārtraukta. Vienlaikus ģimenes ārstiem, kuru aprūpē ir daudz hroniski vai smagi slimu pacientu, ir iespēja vērsties Nacionālais veselības dienestā, lūdzot palielināt kvotu. Ņemot vērā, ka ar 2024.gadu plānots ieviest Digitālās veselības Laboratorisko izmeklējumu pārvaldības moduli, kas ļaus analizēt pakalpojumu plūsmu un pieņemt datos balstītus lēmumus, ģimenes ārstu kvotu kontroles mehānismu plānots pārskatīt pēc laboratorisko izmeklējumu pārvaldības moduļa ieviešanas.
2) Nacionālais veselības dienests sadarbībā ar nozares speciālistiem ir izstrādājis sekundārās veselības aprūpes pakalpojumu sniedzējiem saistošo kārtību “Minimālā izmeklējumu apjoma veikšanas kārtība”, ko kopā ar labās prakses piemēru ir nosūtījis ārstniecības iestādēm. Kārtība paredzēta sekundārās veselības aprūpes pakalpojumu sniedzējiem, kuriem, nozīmējot pacientam laboratoriskos izmeklējumus pirms plānveida operācijas, jāievēro Kārtībā noteiktie nosacījumi izmeklējumu apjomam. Kārtība ir pievienota kā pielikums līgumam par valsts apmaksātu sekundāro veselības aprūpes pakalpojumu sniegšanu. Saskaņā ar Kārtību sekundārās veselības aprūpes pakalpojumu sniedzēji, nosūtot pacientu uz plānveida operāciju, izvērtē gaidāmās operācijas apjomu, kā arī pacienta veselības stāvokli un anestēzijas riskus, un atbilstoši izvērtējuma rezultātiem nozīmē pirms operācijas nepieciešamos izmeklējumus. Kārtība darbojas no 2023.gada 1.maija un tiek piemērota attiecībā uz visām plānveida operācijām. Tādējādi tiek samazināts nozīmēto izmeklējumu skaits, veicot tikai tos izmeklējumus, kas konkrētajam pacientam konkrētās operācijas gadījumā ir būtiski. Izsekot un izdarīt secinājumus par ieguvumu no pievienotās kārtības būs iespējams tikai 2024.gadā, kad tiks apkopoti dati par 2023.gadā veiktajām manipulācijām.
3) ņemot vērā, ka valsts apmaksāto laboratorisko izmeklējumu klāsts un tarifi nav ilgstoši pārskatīti, Veselības ministrija sadarbībā ar Nacionālais veselības dienestu un nozares speciālistiem ir uzsākusi darbu pie laboratorisko izmeklējumu manipulāciju apmaksas nosacījumu pārskatīšanas, kuru plānots pabeigt līdz 2023.gada 29.decembrim. Līdz 2024.gada 31.jūlijam ir plānots pārskatīt laboratorisko izmeklējumu tarifus, sākot no finanšu ietilpīgākajām manipulācijām, un sagatavot iesniegšanai Ministru kabinetā informatīvo ziņojumu par tarifu pārskatīšanas rezultātiem.
 4) lai radītu efektīvu rīku informācijas apmaiņai par laboratorisko izmeklējumu rezultātiem, kā arī unificētu nosūtījumus uz līdzīgiem pakalpojumiem (piemēram, izmeklējumiem pirms noteiktām  manipulācijām, vizītēm pie speciālistiem), tiek veidota Laboratorisko izmeklējumu informācijas sistēma. Dienests jau 2022. un 2023.gadā sadarbībā ar Latvijas vadošajiem speciālistiem laboratorisko izmeklējumu jomā, veica pārskatīšanu vairāk kā 1200 laboratorisko izmeklējumu manipulācijām, kas ir pieejamas valsts apmaksāto pakalpojumu klāstā, kā arī uzsāka Laboratorijas moduļa izstrādi, lai realizētu laboratorisko izmeklējumu rezultātu pārvaldību un pieejamību ārstniecības personām un pacientiem vienuviet. Kā šādas jaunas sistēmas ieviešanas kopā ar E-veselības funkciju paplašināšanu pirmie ieguvumi tiek plānoti laboratorijās veikto  izmeklējumu rezultātu pārskatu pieejamība E-veselībā vienkopus.  
Ar 2024.gadu tiks uzsākta vienotās Laboratorisko izmeklējumu informācijas sistēmas darbība:
· no 2024.gada 1.janvāra – laboratorisko izmeklējumu rezultātu pārvaldības funkcionalitāte;
· no 2024.gada 1.janvāra  –  laboratorisko izmeklējumu nosūtījumu funkcionalitāte.
Par E-veselības Laboratorisko izmeklējumu pārvaldības moduļa ieviešanu Veselības ministrija informēs Ministru kabinetu[footnoteRef:3], sagatavojot informatīvo ziņojumu par laboratorisko izmeklējumu rezultātu pārvaldības funkcionalitātes darbību un laboratorisko izmeklējumu nosūtījumu funkcionalitāti (līdz 2024.gada 30.decembrim). [3:  Finansējums plānots EK līdzfinansētā projekta “Paplašināt MyHealth@EU digitālo pakalpojumu infrastruktūru (eHDSI) ar jauniem pakalpojumiem un vairākām dalībvalstīm” pieejamais finansējums 1 496 930 euro, no tā finansējums no ārvalstu finanšu palīdzības līdzekļiem 898 158 euro un Latvijas līdzfinansējums 598 772 euro. Projekta īstenošana plānota laika periodā no 2023.gada līdz 2026.gadam.] 

5) Lai ilgtermiņā izvairītos no pašreizējās situācijas, kā piemērotākais risinājums tiek izskatīta vienota valsts apmaksāto laboratorisko pakalpojumu izsole. Sadarbībā ar asociācijām un citiem nozares profesionāļiem tiks izvērtētas izsoles veikšanas iespējas, ņemot vērā pakalpojuma saturu, prasības pakalpojumu sniedzējiem, kā arī izvērtēta iespēja īstenot pilotprojektu, kur atsevišķiem laboratorijas pasākumiem tiks izsludināts izsoles iepirkums un vērtēts finansiālais ieguvums un ietekme uz pakalpojuma pieejamību, kā arī citi faktori.  
Pasākuma izpildes termiņš: 2024.gada 30.aprīlis, kā rezultātā tiks sagatavots informatīvais ziņojums ar izvērtējumu par laboratorisko pakalpojumu izsoles ieviešanas lietderības pamatojumu.  

2. Slimnīcām pacienta ārstēšanas izmaksu sadārdzināšanas kompensēšana
 
Ņemot vērā ģeopolitiskās un ekonomiskās situācijas izsaukto inflāciju un pakalpojumu izmaksu sadārdzinājumu, šobrīd stacionāro veselības aprūpes pakalpojumu tarifi  nenosedz kopējos slimnīcas izdevumus par sniegtajiem veselības aprūpes pakalpojumiem. Analizējot slimnīcu sniegto informāciju par izdevumiem 2022.gadā, kas turpinās arī 2023.gadā, būtisks pieaugums ir ar pakalpojumu sniegšanu saistītājās uzturēšanas izmaksās jeb pieskaitāmās un netiešās izmaksās (tarifa elements U). Tajās ietilpst izdevumi par komunālajiem pakalpojumiem (par siltumenerģiju, ūdeni, kanalizāciju, elektroenerģiju), sakaru pakalpojumi, veļas mazgāšana, transportlīdzekļu uzturēšana un remonts, degviela, atkritumu izvešana, materiāli un pakalpojumi ēku uzturēšanai, iekārtu, inventāra, aparatūras remonts un tehniskā apkalpošana, izdevumi mīkstā inventāra un pārējā inventāra iegādei, ēku un būvju kārtējam remontam (izņemot kapitālo remontu) un citi ar pakalpojumu sniegšanu saistīti izdevumi. Slimnīcu sniegto informāciju apliecina arī Centrālās statistikas pārvaldes dati, atbilstoši kuriem  grupai “Visas preces un pakalpojumi” patēriņu cenu izmaiņas ir 33.5% apmērā, savukārt, grupai “Mājoklis, ūdens, elektroenenerģija, gāze un cits kurināmais - 65% apmērā[footnoteRef:4]. Paaugstinātās pakalpojumu un elektroenerģijas izmaksas būtiski sadārdzina pacienta ārstēšanu. Šobrīd slimnīcām kļūst aizvien kritiskāk nodrošināt kvalitatīvu pakalpojumu pacientiem, jo slimnīcu izdevumi netiek nosegti atbilstoši reālām izmaksām.  [4:  https://tools.csb.gov.lv/cpi_calculator/lv/2021M01-2023M07/0/100] 

Ārstējoties slimnīcā ir svarīgi ne tikai saņemt kvalitatīvu veselības aprūpi, bet uzņemt pilnvērtīgu un sabalansētu uzturu. Gultasdienas tarifā ir ietverts ēdināšanas elements (E), kas šobrīd visām stacionārām ārstniecības iestādēm ir noteikts 3 euro apmērā, kamēr faktiskās izmaksas laika gaitā ir pieaugušas pat līdz 11 euro atsevišķām slimnīcām. 2023.gada 23.jūlijā Ministru kabinets pieņēma lēmumu piešķirt papildus finansējumu daļējai ēdināšanas izdevumu kompensācijai 2023.gada 2.pusgadam, palielinot ēdināšanas elementu gultas dienas tarifā līdz 5 euro. Tomēr pat ar papildus piešķirto finansējumu šobrīd tiek nosegta tikai daļa no faktiskajām ēdināšanas izmaksām slimnīcām. Ja steidzami netiks rasts risinājums pacientu ēdināšanas finansējuma palielināšanai, stacionārajām ārstniecības iestādēm var nākties samazināt ēdienreižu skaitu vai ieviest pacientu līdzmaksājumu. Ieviešot pacientu līdzmaksājumu pacientu ēdināšanas izmaksu segšanai radīs papildu izmaksas pacientiem jau tā šobrīd tik sarežģītajā ekonomiskajā situācijā, kad vērojama sociālā nevienlīdzība. Līdz ar to nepieciešams rast risinājumu segt stacionāro pakalpojumu sniedzēju izmaksas par ēdināšanas nodrošināšanu pēc iespējas pilnā apmērā. Papildu ēdināšanas nodrošināšanai palielinot izdevumus no 5 euro uz 7 euro 2023. gada oktobrī - decembrī nepieciešami 1 142 498 euro (skatīt 1.6. un 1.7. pielikumu).
Papildu finansējuma nepiešķiršanas gadījumā slimnīcas būs spiestas apturēt veselības aprūpes pakalpojumu sniegšanu, kas var būtiski ietekmēt nepieciešamo attiecīgā ārstniecības līmeņa pakalpojumu pieejamību un kopējo iedzīvotāju veselību. Ņemot vērā minēto, un šobrīd esošo situāciju, kad slimnīcas informē par finanšu trūkumu un tuvojošos bankrotu (piemēram, Daugavpils reģionālā slimnīca, Jēkabpils reģionālā slimnīca, Kuldīgas slimnīca) Veselības ministrijas situāciju vērtē kā kritisku veselības aprūpes pakalpojumu pieejamības un nepārtrauktības nodrošināšanai. Ja pacientiem netiks veikta veselības stāvokļa diagnostika un operācijas, un pacients nesaņems savlaicīgi medicīnisko palīdzību, tas novedīs pie tā, ka pieaugs novēršamo nāvju skaits. Turklāt šādā situācijā Latvija pazaudēs visbūtiskāko resursu - cilvēkresursu, kas šobrīd ir kritisks daudzās ES dalībvalstīs un attiecīgi būtu veicami visi priekšdarbi, lai veselības aprūpē iesaistītais personāls varētu veikt savus tiešos pienākumus pacienta ārstēšanā un aprūpē, nevis cīnīties par finansējumu un rast papildus risinājumus nemitīgai ārstniecības resursu ietaupījumiem. 
Lai nodrošinātu slimnīcās veselības aprūpes pakalpojumu nepārtrauktību,  2023.gada oktobrim - decembrim papildus nepieciešami 9 619 354 euro. Papildu finansējums ir nepieciešams piemaksai par veselības aprūpes pakalpojumu nepārtrauktību, lai slimnīcas varētu turpināt nodrošināt 71 406 pacientiem gan neatliekamā veselības aprūpes pakalpojuma sniegšanas nepārtrauktību (skatīt. 1.5. un 1.6. pielikums), gan plānveida pakalpojumu sniegšanu. 
Slimnīcās intensīvās terapijas pacientiem ir nepieciešama pastāvīga intensīva terapijas speciālistu uzraudzība ar sarežģītām medicīnas iekārtām un specifisku aprūpi, kuru nevar nodrošināt terapijas nodaļā. Intensīvajā terapijā tiek nodrošināta pacienta dzīvībai svarīgo organisma funkciju atjaunošana vai uzturēšana pacientiem ar smagām slimībām, to izraisītām komplikācijām, dzīvībai bīstamām, kombinētām komplikācijām. Intensīvajā terapijā pie katras pacienta gultasvietas ir nodrošināta centralizēta skābekļa padeves sistēma un dažādas medicīnas iekārtas nodrošina nepārtrauktu pacienta monitorēšanu un dzīvībai svarīgu funkciju nodrošināšanu un tām ir nepārtraukti jābūt pieslēgtām pie elektrības padeves.
 Intensīvās terapijas pakalpojumu nodrošināšana slimnīcām rada būtiskus zaudējumus, jo vienas gultasdienas valsts noteiktais tarifs 2021.gadā (pat ar no 2021.gada 1.marta noteiktajām apmaksājamām manipulācijām pie I, II un III līmeņa IT gultasdienām) sedza tikai 89% no faktiskajām izmaksām (salīdzinājumam 2020.gadā tarifs nosedza tikai 22% no faktiskajām izmaksām, 2019.gadā – 23%, 2018.gadā – 18% un 2017.gadā – 16%). Jāņem vērā arī apstāklis, ka 2022.gadā un 2023.gadā finansējuma trūkuma dēļ tika samazināts vienas intensīvās terapijas gultasdienas valsts noteiktais tarifs.
Saskaņā ar veiktajiem aprēķiniem un slimnīcu sniegtās informācijas par nepieciešamajiem resursiem, 2023.gadā intensīvās terapijas gultasdienu tarifa palielināšanai 2023.gada oktobrim - decembrim papildus nepieciešami 4 511 571 euro, lai apmaksātu 40 713 intensīvās terapijas gultasdienas jeb ārstēšanu intensīvās terapijas gultās indikatīvi saņems 11 309 pacienti (skatīt 1.2., 1.3. un 1.4. pielikumu). Pacientu skaits var mainīties atkarībā no pacienta veselības stāvokļa smaguma un ārstēšanās ilgumu intensīvās terapijas gultās.


3. Kompensējamo zāļu un medicīnas ierīču pieejamība/deficīta segšana

Cenu pieaugums vērojams  arī ārstniecības līdzekļiem, t.sk. medikamentiem. Saskaņā ar Centrālās statistikas pārvaldes tīmekļvietnē publicēto informāciju, patēriņa grupai "06.1 Medicīniskie produkti, aparatūra un iekārtas" patēriņa cenu pārmaiņas 2023.gada februārī, salīdzinot ar 2019.gada februāri, ir 10,0 %. Izdalot konkrētāk, farmaceitiskajiem produktiem patēriņa cenu pieaugums ir 8,3 %, terapeitiskai aparatūrai un iekārtām - 26 %, bet citiem medicīniskiem produktiem – 32,2 % (2.attēls). 



2. attēls
[image: ]
Tāpat medikamentu izmaksas ietekmē arī jaunākās paaudzes medikamentu ienākšana tirgū, kuru cenas ir ievērojami augstākas.
Valsts piešķirtais finansējums zāļu kompensācijai ir viens no zemākajiem ES valstu vidū un par 34% ir zemāks nekā Lietuvā un Igaunijā. Būtiska problēma ir, ka daudzas pacientu ārstēšanai nepieciešamās zāles nav iekļautas valsts kompensējamo zāļu sarakstā.
Iedzīvotāji no saviem līdzekļiem sedz aptuveni pusi no kopējā zāļu patēriņa gadā, un lielāko daļu no ambulatori lietotajām zālēm. 2021.gadā iedzīvotāju kopējos tēriņus zālēm veido samaksātais par bezrecepšu zālēm (68,87 milj. euro bez PVN), recepšu zālēm, kas nav iekļautas kompensējamo zāļu sarakstā (85,35 milj. euro bez PVN), pacienta līdzmaksājums par kompensējamām zālēm (daļa, ko neapmaksā valsts) – 28,94 milj. euro (bez PVN). Zāļu iegādes kompensācijas sistēma šobrīd balstās uz zāļu kompensāciju pacientiem konkrētu diagnožu gadījumā. Atkarībā no slimības smaguma pakāpes, zāļu kompensācija tiek nodrošināta 50%, 75% un 100% apmērā.
Izdevumi par zālēm, kas nav iekļautas kompensējamo zāļu sarakstā vai iekļautas citu diagnožu gadījumā, pacientiem jāsedz no saviem līdzekļiem. Līdz ar to pacientu maksājumi par zāļu iegādi no kopējā zāļu apgrozījuma sastāda 45%.
Veselības ministrija ik gadu pieprasa finansējumu prioritāro pasākumu īstenošanai zāļu un medicīnisko ierīču uzlabošanai pacientiem. Pieprasījums ik gadu tiek iesniegts Finanšu ministrijā. Par papildu finansējuma piešķiršanu gadskārtējā valsts budžeta likumā un vidēja termiņa budžeta ietvara likumā lemj Ministru kabinets un gala lēmumu pieņem Saeima. Taču kalendārajam gadam piešķirtais finansējums vai nu ir ievērojami zemāks par pieprasīto, vai arī papildu finansējums netiek piešķirts vispār. Piemēram, 2019.gadā VM sākotnēji pieprasīto papildu 85 milj. euro vietā zāļu kompensācijai tika piešķirti vien 4,6 milj. euro. 2020.gadā pacientu skaits, kam nepieciešama terapija ar kompensējamo zāļu sarakstā iekļautajām zālēm, ir pieaudzis par 146% salīdzinot ar 2018.gadu (482 pacienti, kas uzsāka terapiju 2018. gadā, plus 704 pacienti, kam nepieciešama terapija 2020.gadā). Zāļu terapijas nodrošināšanai onkoloģiskiem pacientiem papildus bija nepieciešami ~10 milj. euro 2020.gadā. Arī, salīdzinot ar Lietuvā un Igaunijā piešķirto finansējumu kompensējamām zālēm un medicīniskajām ierīcēm 2022. gadam, Latvijā tas ir vismaz par 34% mazāks nekā Lietuvā un Igaunijā. Latvijā piešķirtais finansējums zāļu kompensācijai ir ievērojami mazāks, kā citās ES valstīs, t.sk. Lietuvā un Igaunijā. Nepietiekamā finansējuma dēļ iedzīvotājiem ir lieli maksājumi par zāļu iegādi, tāpēc daļa pacientu nevar atļauties tiem nepieciešamās zāles. Tas negatīvi ietekmē iedzīvotāju veselības rādītājus. Kompensējamo zāļu un medicīnas ierīču pieejamība/deficīta segšanai 2023.gadā papildus nepieciešami 14 767 486 euro, kas nodrošinās medikamentu pieejamību 170 545 pacientiem (skatīt 1.8. pielikumu).

4. Ultrasonogrāfijas nodrošināšana bērniem

Ultrasonogrāfija (US) ir ātri veicams izmeklējums, kas ir neaizstājams pediatriskajā praksē, jo tam ir vairākas priekšrocības:
1) tas ir ātri veicams izmeklējums, kas piemērots daudzu patoloģiju skrīningam;
2) atšķirībā no pieaugušajiem, bērnu mazo izmēru dēļ ultrasonogrāfiski ir iespējams vizualizēt arī samērā dziļi novietotas struktūras, tādēļ US pielietojums pediatrijā ir plašāks. Lielākajā daļā gadījumu pediatrijā akūta vēdera diagnostikai vai abdominālu patoloģiju izslēgšanai pietiek tikai ar US izmeklējumu;
3) izmeklējums ir nesāpīgs un tā veikšanai nav nepieciešama sedācija;
4) izmeklējums ir nekaitīgs, jo informācijas nesējs ir ultraskaņa, kas neizraisa jonizāciju un vēža attīstību.
Pēdējā gada laikā ir ievērojami palielinājies VSIA “Bērnu klīniskā universitātes slimnīca” (BKUS) radiologu darba apjoms. Tā rezultātā ir pagarinājušās rindas uz izmeklējumiem – cita starpā uz ambulatoru US izmeklējumu bērniem pašreiz jāgaida vairāk kā 4 mēneši. Šo garo rindu iemesls ir personāla trūkums. 
Būtiskākās problēmas, kas apgrūtina BKUS iespējas piesaistīt sertificētus radiologus, kā arī veicina esošo speciālistu aizplūšanu uz privātām iestādēm, vairojot rindu pagarināšanos uz valsts apmaksātajiem US izmeklējumiem ir sekojošas:
1. Bērnu radioloģiskie izmeklējumi ir laikietilpīgi, jo kvalitatīva izmeklējuma veikšanai ir  jānodrošina, lai pacients nekustētos un/vai sadarbotos. Lai to panāktu, nepieciešams laiks izmeklējuma gaitas izskaidrošanai vecākiem un pacienta pārliecināšanai sadarboties, imobilizācijas līdzekļu pielietošanai, atsāpināšanas veikšanai utt. Tādēļ, jebkurš radioloģiskais izmeklējums pediatriskajiem pacientiem ilgst krietni ilgāk nekā pieaugušajiem, un tādēļ darba laikā var izmeklēt mazāk bērnu, kas, savukārt, nozīmē zemāku apmaksu. 
2. Nepietiekamā ambulatori veikto US izmeklējumu apmaksa. Pašreiz tarifs, ko Nacionālais veselības dienests samaksā iestādei, ir no 8,99 euro par ambulatori veiktu vēdera dobuma un retroperitoneālās telpas orgānu ultrasonogrāfijas izmeklējumu līdz 16,58 euro par muskuloskeletālās ultrasonogrāfijas izmeklējumu. Stundas laikā pediatriskajiem pacientiem ir iespējams veikt mazāk par trim ultrasonogrāfijas izmeklējumiem. Pat pie ļoti labiem darba apmaksas nosacījumiem atalgojums, ko ārstniecības iestāde var piedāvāt speciālistam ir nesalīdzināmi zemāks un nav konkurētspējīgs ar to, ko piedāvā privāti pakalpojuma sniedzēji par maksas US pakalpojumus nodrošināšanu pieaugušajiem. Jāņem vērā, ka ultrasonogrāfija ir izmeklējums, kuru veicot ir nepieciešama tieša ārsta saskare un komunikācija ar pacientiem un viņa vecākiem, turklāt izmeklējums tiek veikts, ārstam esot piespiedu pozā, kas saistīts ar potenciālu arodsaslimšanas risku. Tāpēc, tikai nedaudzi radiologi/US speciālisti izvēlas veikt izmeklējumus 8 stundas dienā 5 dienas nedēļā. Ņemot vērā faktu, ka ultrasonogrāfija ir viens no nekaitīgākajiem vizuālās diagnostikas izmeklējuma veidiem bērniem, tas kā primārā izmeklēšanas metode tiek nozīmēts visbiežāk. 
3. Izvērtējot līdzšinējo US pakalpojumu sniegšanas darba organizāciju, nozares speciālisti secināja, ka bērnu māsas līdzdalība pakalpojuma nodrošināšanā sekmē pakalpojuma kvalitāti un produktivitāti. Māsas lomu un funkcija izmeklējumā saredzam: vispārīgas informācijas sniegšana pacientam par izmeklējuma norises gaitu, kā arī atbildēt uz nespecifiskiem pacienta jautājumiem, piedalīšanās izmeklējumā, palīdzot pacientu sagatavošanā pirms un sakopšanā - pēc izmeklējuma, nemierīgu pacientu pozicionēšanā, kā arī pirms un pēc izmeklējuma veikšanas māsa sakārto darba vietu atbilstoši prasībām un nodrošina, lai izmeklējuma laikā ārstam būtu pieejams viss nepieciešamais izmeklējuma veikšanai. Bērnu praksē māsa aktīvi iesaistās emocionāla kontakta izveidošanā ar mazo pacientu un komunikācijā ar bērna vecākiem. Kā ir novērots praksē, masas līdzdalība izmeklējumā palīdz mazināt spriedzi un veicina sniegto pakalpojumu produktivitāti 10 – 20% apmērā. Tāpēc, pakalpojumu tarifu pārrēķinos ir jāiekļauj arī māsai nepieciešamo darba laiks.
Lai nodrošinātu adekvātu pakalpojumu pieejamību un samazinātu rindas uz izmeklējumiem, kā arī piesaistītu bērnu medicīnai kvalificētus radioloģijas speciālistus, nepieciešams pārskatīt un paaugstināt US izmeklējumu tarifus. 2023.gada oktobrim - decembrim papildus nepieciešamais finansējums US bērniem tarifu pārskatīšanai BKUS ir 73 422 euro (skatīt 1.9. pielikumu). Ultrasonogrāfija tiks veikta 5 371 bērnam (5 167 ambulatori, 204 stacionārā).

Rezultatīvie rādītāji 
Par papildu piešķirtajiem finanšu līdzekļiem:
1) 64 658 pacientiem tiks veikti laboratoriskie izmeklējumi no valsts budžeta līdzekļiem;
2) 71 406 pacientiem tiks nodrošināta valsts apmaksāta stacionārā veselības aprūpe, savukārt indikatīvi 11 309 kritiski slimi pacienti vai pacienti, kuriem nepieciešama pastāvīga intensīva novērošana un aprūpe varēs nodrošināt ārstēšanu intensīvās terapijas gultās, kā arī ēdināšana (no 5 euro uz 7 euro) tiks nodrošināta 571 249 gultas dienām; 
3) 170 545 pacienti saņems valsts kompensējamās zāles;
4) 5 371 bērns VSIA “Bērnu klīniskajā universitātes slimnīcā” saņems valsts apmaksātus ultrasonogrāfijas izmeklējumus.

Saskaņā ar PVO izmantoto pieeju personīgo maksājumu īpatsvars kopējos izdevumos veselībai virs 30% ir bīstams iedzīvotāju veselības aizsardzībai valstī[footnoteRef:5]. Līdz ar to, lai tiktu sasniegti veselības aprūpes mērķi, nepietiek tikai ar esošā finansējuma efektīvu izlietojumu, bet nepieciešams atbilstošs valsts finansiālais atbalsts veselības aprūpei. Jebkurš finansējuma samazinājums no Veselības ministrijas sākotnēji iesniegtā pieprasījuma atstās ietekmi uz katra Latvijas iedzīvotāja veselības stāvokli, kuram iespējami īsākā laikā nebūs pieejama savlaicīga palīdzība. Iedzīvotāji, līdzīgi kā šobrīd, nevarēs pierakstīties valsts apmaksāta pakalpojumu saņemšanai, un papildus pieraksti tiks atvērti tikai gadījumā, ja tiks piešķirts papildu finansējums.  [5:  Evetovits, T., 2019. Prezentācija “PVO perspektīva par veselības finansēšanas reformām Latvijā” (angļu valodā) Saeimas Sociālo un darba lietu komisijas un Budžeta un finanšu (nodokļu) komisijas kopsēdē 2019.gada 30.aprīlī, http://www.vm.gov.lv/lv/aktualitates/preses_relizes/5988_pvo_eksperts_atbalsta_veselibas_ministres_aicinajumu_palieli/] 

Lai pieņemtu veselības nozarei koordinējošus lēmumus turpmākai rīcībai, šī gada 4.septembrī tika sasaukta Valsts operatīvās medicīniskās komisijas (VOMK) sēde, kurā lēma par valsts apmaksātu veselības aprūpes pakalpojumu pieejamību un pieejamajiem finanšu resursiem. Vienbalsīgi tika norādīts - lai turpinātu nodrošināt valsts apmaksātu veselības aprūpes pakalpojumu nepārtrauktību un novērstu ārkārtas situāciju, nepieciešams papildu finansējums. Papildu finanšu līdzekļu nepiešķiršanas gadījumā VOMK būs spiesta izsludināt ārkārtas situāciju, kā rezultātā tiks pārtraukta plānveida pakalpojumu sniegšana un palielināsies neatliekamo pacientu plūsma stacionāros, kas valstij izmaksās daudz dārgāk. Sabiedrībai būs jāsaprot, ka valsts nespēj nodrošināt Latvijas Republikas Satversmes 111.pantā noteikto - valsts nespēj aizsargāt cilvēku veselību un negarantē ikvienam medicīniskās palīdzības minimumu.
Lai nodrošinātu veselības nozares pakalpojumu pieejamību un nepārtrauktību, Veselības ministrija normatīvajos aktos noteiktā kārtībā sagatavos un iesniegs izskatīšanai Ministru kabinetā rīkojuma projektu par finanšu līdzekļu piešķiršanu, atbilstoši  33 290 968 euro apmērā no valsts budžeta programmas 02.00.00 "Līdzekļi neparedzētiem gadījumiem, atbilstoši Ministru kabineta 2023. gada 5.septembra sēdes protokollēmuma Nr. 43 56§ "Informatīvais ziņojums "Par ārkārtas situācijas novēršanu veselības aprūpes pakalpojumu pieejamībā" 3. punktā" lemtajam. 
Veselības ministrija iesniedz precizētu informatīvo ziņojumu par ārkārtas situācijas novēršanu veselības aprūpes pakalpojumu pieejamībā izskatīšanai Ministru kabineta 2023.gada 12.septembra  sēdē.


Veselības ministre                                                                                               L. Meņģelsone

